AFGØRELSE Nr. 5 TRUFFET AF AVS-EF-MINISTERRÅDET af 3. november 1995 om ajourføring af listen over de mindst udviklede AVS-stater i artikel 330, stk. 1, i fjerde Lomé-konvention (95/583/EF)

AVS-EF-MINISTERRÅDET,

SOM HOLDT MØDE i Réduit, Mauritius, fra den 3. til den 4. november 1995,

SOM HENVISER TIL, at fjerde Lomé-konvention, der blev undertegnet den 15. december 1989, fastsætter særlige foranstaltninger for at hjælpe de mindst udviklede AVS-stater, AVS-indlandsstaterne og AVS-østaterne i deres bestræbelser på at overvinde de vanskeligheder, de står overfor,

SOM HENVISER TIL, at den resolution, det vedtog den 19. maj 1993 i Bruxelles, opfordrer til, at samarbejdet mellem EF og de mindst udviklede AVS-stater, AVS-indlandsstaterne og AVS-østaterne skal evalueres i overensstemmelse med artikel 326, stk. 6, i konventionen,

SOM HENVISER TIL, at den resolution, det vedtog den 19. maj 1994 i Mbabane, hvori det noterer sig den fælles rapport, som Udvalget for Samarbejde med henblik på Udviklingsfinansiering havde udarbejdet om evalueringsundersøgelsen, opfordrer til en hurtig omdefinering af gruppen af mindst udviklede stater (LDC-stater) ved at anvende kriterier, der er på linje med De Forenede Nationers kriterier, navnlig vedrørende befolkningsstørrelse, livskvalitetsindikator og sammensat økonomisk indikator, for at opnå en hermed overensstemmende liste, der regelmæssigt og automatisk bliver revideret efter ordninger for optagelse på og udelukkelse fra De Forenede Nationers liste over LDC-stater,

SOM HENVISER TIL, at de nævnte FN-kriterier og -ordninger er dem, som FN's Generalforsamling vedtog i resolution 46/206 af 20. december 1991, og som indgår i FN's Økonomiske og Sociale Råds afgørelse 1991/275 af 26. juli 1991,

SOM HENVISER TIL, at FN's Generalforsamling for nylig bekræftede disse kriterier og ordninger i sin resolution 49/133 af 19. december 1994, og

ud fra følgende betragtninger:

Disse kriterier og ordninger kan derfor, med forbehold af at Generalforsamlingen ændrer dem, bruges til den regelmæssige revision og ajourføring af listen over AVS-stater i konventionens artikel 330, stk. 1, som ønsket af Ministerrådet i dets resolution af 19. maj 1994;

FN's Generalforsamling har også besluttet på grundlag af disse kriterier og ordninger (resolution nr. 49/133 af 19. december 1994) at ændre listen over de mindst udviklede lande ved at inkludere Angola og Eritrea og udelukke Botswana;

UNDER HENVISNING TIL artikel 330, stk. 2, i konventionen,

HAR TRUFFET FØLGENDE AFGØRELSE:

Artikel 1

Angola, Liberia, Madagascar, Zaire og Zambia optages på listen over AVS-stater i konventionens artikel 330, stk. 1.

Artikel 2

Antigua og Barbuda, Belize, Botswana, Dominica, Grenada, St. Christopher og Nevis, St. Lucia, St. Vincent og Grenadinerne, Seychellerne, Swaziland og Tonga udelukkes fra listen over AVS-stater i konventionens artikel 330, stk. 1.

Artikel 3

1. Denne afgørelse træder i kraft på tredjedagen efter dens offentliggørelse i De Europæiske Fællesskabers Tidende. Med hensyn til artikel 189, stk. 3, artikel 196, stk. 2, og artikel 197, stk. 3 og 4, i konventionen vedrørende Stabex, finder denne afgørelse først anvendelse fra den 1. januar 1996.

Udfærdiget i Bruxelles, den 3. november 1995.

For AVS-EF-Ministerrådet

L. ATIENZA SERNA

Formand